Almennir lögregluþjónar hafa fengið mikla þjálfun í meðhöndlun skotvopna . Fréttablaðið / Eyþór Lögreglumál Á síðustu þremur árum hefur orðið veruleg aukning í skotvopnaæfingum almennra lögreglumanna frá því sem áður var . Áður en nýjar reglur um aðgerðaþjálfun tóku gildi , fyrir um þremur árum , var engin markviss eða samræmd þjálfun í meðhöndlun skotvopna . „ Á heildina litið er um verulega aukningu að ræða og þjálfunin er mun markvissari og meira tengd við aðra aðgerðaþjálfun , “ segir Jón F. Bjartmarz , yfirlögregluþjónn hjá Embætti ríkislögreglustjóra . Æfingatími sérsveitar er óbreyttur og sérsveitin er alltaf vopnuð í útköllum . Reglurnar samræmdu og stórjuku hins vegar þjálfun allra almennra lögreglumanna . Þjálfun svokallaðra aðgerðahópa er nú 99 klukkustundir , sem jafngildir um tveimur og hálfri vinnuviku , á hverju ári . Inni í þeim tíma eru skotæfingar en einnig svokölluð mannfjöldastjórnun . Almennt útkallslið lögreglunnar hlýtur 69 klukkustunda þjálfun árlega , eða tæplega tvær vinnuvikur . Mismunurinn á milli aðgerðahópa og almenns útkallsliðs felst fyrst og fremst í þeim tímafjölda sem fer í þjálfun mannfjöldastjórnunar . „ Fjöldi skotæfinga getur verið mismunandi milli ára . Áður fyrr var mjög mismunandi á milli embætta hversu mikil skotvopnaþjálfunin var og hjá sumum liðum hafði dregið úr skotæfingum , “ segir Jón . Áður en reglur voru settar um 69 eða 99 klukkustunda þjálfun á ári var ekkert skipulag á því hversu mikla skotvopnaþjálfun almennir lögreglumenn skyldu fá árlega og mjög misjafnlega að því staðið á milli embætta . Æfingar jukust í öllum tilfellum við setningu nýju þjálfunaráætlunarinnar . Það var í lok árs 2015 sem skammbyssum var komið fyrir í vopnakassa í lögreglubílum lögreglunnar á höfuðborgarsvæðinu . Lengi hefur tíðkast að lögreglan í dreifðari byggðum hafi aðgang að skotvopni til að bregðast við útköllum þar sem viðbragðstími sérsveitar væri langur .